Jesper Knudsen gav alle baghjul til VM i østersåbning i Irland.

Jesper Knudsen, der i august vandt DM i østersåbning i Løgstør, kan nu kalde sig verdensmester i selvsamme disciplin. Med sit danske mesterskab kvalificerede Jesper Knudsen sig til VM i Irland og her er han blevet den første dansker nogensinde til at vinde titlen. Jesper Knudsen var også i 2012 Danmarks deltager ved verdensmesterskaberne, men dengang endte han som nummer otte i feltet med 20 deltagere. Jesper Knudsen er uddannet kok og arbejdede i flere år i den selvudråbte muslingeby Løgstør hos Kanalfogedens Køkken. Han arbejder nu som køkkenchef hos cateringfirmaet Lucullus i Grindsted.